               IL-KUMMISSJONI EWROPEA
            Brussell, 11.4.2018
            COM(2018) 176 final
            2018/0085(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Ir-Regolament (UE) Nru 610/2013 tas-26 ta' Ġunju 2013
                  1
                (minn issa 'l quddiem: l-emenda tal-SBC (Schengen Border Code, il-Kodiċi tal-Fruntieri ta’ Shengen)) emenda l-Konvenzjoni li timplimenta l-Ftehim ta’ Schengen (Convention Implementing the Schengen Agreement, CISA)
                  2
               , ir-Regolament (KE) Nru 562/2006
                  3
                (il-Kodiċi tal-Fruntieri ta’ Schengen [SBC]) u r-Regolament (KE) Nru 810/2009
                  4
                (il-Kodiċi dwar il-Viżi) u – fost l-oħrajn – iddefinixxa mill-ġdid il-kunċett ta’ "soġġorn qasir" għal ċittadini ta’ pajjiż terz fiż-żona Schengen. Sa mit-18 ta’ Ottubru 2013, fil-każ ta’ ċittadini ta’ pajjiżi terzi – irrispettivament minn jekk kellhomx bżonn ta’ viża jew le – li jkollhom l-intenzjoni li jivvjaġġaw lejn iż-żona ta’ Schengen għal soġġorn qasir, it-tul massimu tas-soġġorn awtorizzat huwa definit bħala "90 jum fi kwalunkwe perjodu ta’ 180 jum". Kuntrarju għad-definizzjoni li kienet fis-seħħ sat-18 ta' Ottubru 2013 (tliet xhur waqt il-perjodu ta' sitt xhur mid-data tal-ewwel dħul), il-kunċett il-ġdid huwa aktar preċiż billi jistipula t-tul ta' żmien fi ġranet, minflok f'xhur. Barra minn hekk, it-terminu "mid-data tal-ewwel dħul" li wassal għal bosta inċertezzi u mistoqsijiet tneħħa mid-definizzjoni.

               L-emenda tal-SBC introduċiet il-bidliet kollha meħtieġa fl-acquis tal-UE fil-qasam tal-viżi u l-fruntieri, i.e. is-CISA, l-SBC, il-Kodiċi dwar il-Viżi u r-Regolament (KE) Nru 539/2001
                  5
               . Madankollu, il-kunċett tas-soġġorn qasir huwa minqux ukoll fil-ftehimiet internazzjonali li ġew konklużi mill-Unjoni Ewropea. Il-ftehimiet ta' eżenzjoni mill-viża li ġew konklużi ma' Antigua u Barbuda
                  6
               , il-Bahamas
                  7
               , Barbados
                  8
               , il-Brażil
                  9
               , Mauritius
                  10
               , Saint Kitts u Nevis
                  11
                u s-Seychelles
                  12
                għadhom jirreferu għad-definizzjoni l-qadima ("tliet xhur matul perijodu ta' sitt xhur wara d-data ta' meta jkunu daħlu l-ewwel darba"
                  13
               ) meta jiddefinixxu t-tul tas-soġġorn mingħajr viża.

               Fis-16 ta’ Lulju 2014, il-Kummissjoni adottat rakkomandazzjoni għal Deċiżjoni tal-Kunsill dwar l-awtorizzazzjoni tal-ftuħ ta’ negozjati għall-emendar tal-ftehimiet dwar l-eżenzjoni mill-viża għal soġġorn qasir, bejn l-Unjoni Ewropea u l-pajjiżi fuq imsemmija
                  14
               , li l-Kunsill adotta fid-9 ta’ Ottubru 2014
                  15
               . L-għan kien li tiġi implimentata d-definizzjoni l-ġdida ta’ soġġorn qasir fir-rigward ta’ dawn is-seba’ pajjiżi, kif previst mill-emenda tal-SBC. Barra minn hekk, id-definizzjoni ta' "soġġorn qasir" fil-ftehimiet dwar l-eżenzjoni mill-viża f'termini ta' ġranet, minflok f'termini ta’ xhur, hija anqas ikkumplikata u tista' tiġi vverifikata u kkalkolata b'mezzi elettroniċi/ta' IT, u għalhekk hija iktar adatta għal sistemi ċentralizzati ta' ġestjoni tal-fruntieri, bħal ma hija s-sistema proposta ta' Dħul/Ħruġ (EES)
                  16
               .

               Wara l-awtorizzazzjoni tal-Kunsill, il-Kummissjoni bdiet negozjati biex temenda l-ftehim dwar l-eżenzjoni mill-viża mas-seba’ pajjiżi (Antigwa u Barbuda, il-Bahamas, Barbados, il-Brażil, Mauritius, Saint Kitts u Nevis u s-Seychelles).

               In-negozjati mal-Brażil ġew iffinalizzati b’suċċess fil-31 ta’ Ottubru 2017 permezz tal-inizjalar tal-ftehimiet li jemendaw iż-żewġ Ftehimiet bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali u għad-detenturi ta’ passaporti ordinarji. Iż-żewġ partijiet qablu li jadottaw id-definizzjoni l-ġdida ta’ “soġġorn qasir”, fost dettalji tekniċi oħra (ara aktar ’l isfel), iżda l-emendi kollha huma insinifikanti mill-aspett tal-vjaġġatur.

               Is-sitwazzjoni speċifika tar-Renju Unit u tal-Irlanda hija riflessa fil-preambolu tal-ftehimiet.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali (minn hawn’ il quddiem: “il-Ftehim”) jeħtieġ l-approvazzjoni taż-żewġ partijiet kontraenti f’konformità mal-proċeduri rispettivi tagħhom. Min-naħa tal-Unjoni, dan jitlob deċiżjonijiet tal-Kunsill dwar l-iffirmar u l-konklużjoni tal-Ftehim.

               Din il-proposta hija ppreżentata lill-Kunsill sabiex jawtorizza l-iffirmar tal-Ftehim.

               Il-Ftehim jiżgura li jkun hemm koerenza legali kif ukoll armonizzazzjoni fost l-Istati Membri, billi jimxi mad-definizzjoni l-ġdida ta’ soġġorn qasir kif stipulata fl-emenda għall-SBC, li tipprovdi interpretazzjoni ċara ta’ "soġġorn qasir".

               Il-bażi ġuridika għal din il-proposta hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (it-TFUE), flimkien mal-Artikolu 218 tiegħu.

               L-Unjoni ma għandha ebda setgħa temenda l-ftehimiet dwar l-eżenzjoni mill-viża li jorbtu lill-erba' pajjiżi li huma assoċjati mal-implimentazzjoni tal-acquis ta' Schengen, inkluża l-politika komuni dwar il-viżi. Sabiex jiġu żgurati approċċ u implimentazzjoni armonizzati tad-dispożizzjonijiet dwar it-tul tas-soġġorn awtorizzat fiż-żona ta’ Schengen, dikjarazzjoni konġunta tinsab inkluża fil-Ftehim, li tiddikjara li huwa mixtieq li l-Brażil, min-naħa l-waħda, u l-Iżlanda, Liechtenstein, in-Norveġja u l-Iżvizzera, min-naħa l-oħra, jimmodifikaw b’dan il-mod il-ftehimiet dwar l-eżenzjoni tal-viża bilaterali attwali.

               •Sussidjarjetà (għall-kompetenza mhux esklużiva)

               Skont l-Artikolu 77(2)(a) TFUE, in-negozjar tal-ftehimiet tal-eżenzjoni mill-viżi huwa fil-kompetenza esklużiva tal-Unjoni.

               Minbarra dan, jekk waħda mill-partijiet kontraenti għall-ftehim internazzjonali tkun l-Unjoni Ewropea, l-ebda emenda ta’ ftehim bħal dan ma tista’ tiġi implimentata b’mod ġuridiku mill-Istati Membri infushom. Għalhekk, jeħtieġ azzjoni fil-livell tal-Unjoni.

               •Il-proporzjonalità

               Il-proposta preżenti ma tmurx lil hinn minn dak li hu meħtieġ biex jintlaħaq l-għan mixtieq, jiġifieri l-modifika tal-ftehim eżistenti bejn ir-Repubblika Federattiva tal-Brażil u l-Unjoni Ewropea dwar ir-rinunzja għall-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali.

               3.IMPLIKAZZJONIJIET BAĠITARJI

               Din il-proposta ma tinvolvix spejjeż addizzjonali għall-baġit tal-UE.

               4. RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet mal-partijiet ikkonċernati

               Fid-9 ta’ Ottubru 2014, il-Kunsill adotta direttivi ta’ negozjar li awtorizzaw lill-Kummissjoni biex tiftaħ negozjati mal-Brażil biex jiġi emendat il-ftehim bejn iż-żewġ partijiet dwar l-eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali. L-Istati Membri ġew infurmati dwar il-progress tan-negozjati f'laqgħat tal-Grupp ta' Ħidma dwar il-Viża.

               5.ELEMENTI OĦRA

               •Ir-Riżultat tan-negozjati

               Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-ftehim hu aċċettabbli għall-Unjoni.

               Il-kontenut finali tiegħu jista’ jinġabar fil-qosot kif ġej:

               a. Id-durata tas-soġġorn

               Il-Ftehim jistipula vjaġġar mingħajr viża għaċ-ċittadini tal-Unjoni Ewropea li jkollhom passaport diplomatiku, tas-servizz jew uffiċjali validu u għaċ-ċittadini tal-Brażil li jkollhom passaport diplomatiku, tas-servizz jew uffiċjali validu meta jivvjaġġaw lejn il-Parti Kontraenti l-oħra għal perjodu massimu ta’ 90 jum fi kwalunkwe perjodu ta’ 180 jum (minflok perjodu massimu ta’ tliet xhur matul il-perjodu ta’ sitt xhur wara d-data tal-ewwel dħul). Id-definizzjoni l-ġdida hija applikata matul il-Ftehim kollu.

               b. Dispożizzjoni finali – sospensjoni tal-Ftehim (l-Artikolu 8(4))

               Il-ftehim jimmodifika l-aħħar sentenza tal-Artikolu 8(4) bil-mod li ġej: “Il-Parti Kontraenti li tkun issospendiet l-applikazzjoni ta' dan il-Ftehim għandha tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni.” Billi jżid il-kliem "u għandha tneħħi dik is-sospensjoni", il-Ftehim jiċċara li s-sospensjoni tal-eżenzjoni mill-viża għandha fil-fatt titneħħa jekk ir-raġunijiet li wasslu għas-sospensjoni jisparixxu. Dwar dan il-punt, l-emenda tallinja l-kliem tal-ftehim mar-Repubblika Federattiva tal-Brażil dwar l-eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali ma’ dak tal-ftehimiet l-oħra kollha dwar l-eżenzjoni mill-viża ffirmati mill-Unjoni fl-2015 u l-2016. Fl-14 ta' Ġunju 2016, il-Grupp ta' Ħidma dwar il-Viża ġie kkonsultat dwar din l-emenda u l-ebda Stat Membru ma qajjem xi oġġezzjoni.

               c. Dikjarazzjonijiet Konġunti

               Żewġ dikjarazzjonijiet konġunti huma mehmuża mal-Ftehim:

               - Dwar l-interpretazzjoni tad-90 jum fi kwalunkwe perjodu ta’ 180 jum, kif ukoll;

               - Dwar l-Iżlanda, in-Norveġja, l-Iżvizzera u l-Liechtenstein.

               e. Dħul fis-seħħ

               Il-Ftehim għandu jidħol fis-seħħ fl-ewwel jum tas-sitt (6) xahar wara d-data ta’ meta l-aħħar Parti Kontraenti tkun innotifikat lill-oħra li tlestew il-proċeduri tar-ratifika. Sabiex tiġi żgurata ċ-ċertezza legali u l-vjaġġaturi jkunu jistgħu jifhmu l-liġi u josservawha, huwa meħtieġ li jkun hemm perjodu ta’ tranżizzjoni twil biżżejjed. Hekk kif tiġi konkluża r-ratifika tal-Ftehim, il-perjodu ta’ sitt xhur se jippermetti lill-vjaġġaturi jtemmu s-soġġorni qosra, li jkomplu jiġu kkalkulati b’mod sħiħ skont id-definizzjoni l-qadima, qabel ma tidħol fis-seħħ id-definizzjoni l-ġdida dwar is-soġġorn qasir u l-perjodu ta’ referenza ta’ 180 jum li jirreferi għall-passat.

               Id-dispożizzjonijiet l-oħra kollha tal-ftehim eżistenti bejn l-Unjoni Ewropea u r-Repubblika Federattiva tal-Brażil dwar l-eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali jibqgħu mhux affettwati mill-Ftehim, inkluż il-kamp ta’ applikazzjoni territorjali.

               6.KONKLUŻJONI

               Fid-dawl tal-kunsiderazzjonijiet ta' hawn fuq, il-Kummissjoni tipproponi li l-Kunsill jiddeċiedi li l-Ftehim jiġi ffirmat f’isem l-Unjoni u jawtorizza lill-President tal-Kunsill biex jaħtar lill-persuna/i bis-setgħa li tiffirma/jiffirmaw f’isem l-Unjoni.

               2018/0085 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-Artikolu 218(5) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Ir-Regolament (UE) Nru 610/2013 tal-Parlament Ewropew u tal-Kunsill
                  17
                daħħal bidliet orizzontali fl-acquis tal-Unjoni dwar il-viża u l-fruntieri u ddefinixxa soġġorn qasir bħala massimu ta’ 90 jum fi kwalunkwe perjodu ta’ 180 jum.

               (2)Huwa meħtieġ li l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorni qosra għad-detenturi ta’ passaporti diplomatiċi, ta’ servizz jew uffiċjali tinkorpora din id-definizzjoni ġdida fid-dawl tal-armonizzazzjoni tal-Unjoni dwar ir-reġim għal soġġorn qasir.

               (3)Fid-9 ta’ Ottubru 2014, il-Kunsill awtorizza lill-Kummissjoni tiftaħ negozjati dwar Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar l-eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali (“il-Ftehim”). In-negozjati mal-Brażil dwar il-Ftehim ġew iffinalizzati b’suċċess permezz tal-inizjalar tagħhom fit-31 ta’ Ottubru 2017.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li r-Renju Unit ma jiħux sehem fihom, f’konformità mad-Deċiżjoni tal-Kunsill 2000/365/KE
                  18
               ; għaldaqstant ir-Renju Unit mhuwiex qiegħed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li l-Irlanda ma tiħux sehem fihom, f’konformità mad-Deċiżjoni tal-Kunsill 2002/192/KE
                  19
               ; Għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)Jenħtieġ li l-Ftehim emendatorju jiġi ffirmat, u li d-dikjarazzjonijiet mehmuża mal-Ftehim emendatorju jiġu approvati, f'isem l-Unjoni.

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar l-eżenzjoni mill-viża għal soġġorni qosra għad-detenturi ta’ passaporti diplomatiċi, tas-servizz jew uffiċjali (“il-Ftehim”) huwa b’dan approvat f’isem l-Unjoni, suġġett għall-konklużjoni tal-imsemmi Ftehim.

               It-test tal-Ftehim li jrid jiġi ffirmat huwa mehmuż ma’ din id-Deċiżjoni.

               Artikolu 2

               Id-dikjarazzjonijiet mehmuża ma' din id-Deċiżjoni għandhom jiġu approvati f'isem l-Unjoni.

               Artikolu 3

               Is-Segretarjat Ġenerali tal-Kunsill għandu jistabbilixxi l-istrument ta’ setgħat sħaħ għall-iffirmar tal-Ftehim, soġġett għall-konklużjoni tiegħu, għall-persuna/i indikata/i min-negozjatur tal-Ftehim.

               Artikolu 4

               Din id-Deċiżjoni għandha tidħol fl-għoxrin jum wara dak tal-adozzjoni tagħha.

               Magħmul fi Brussell,

                     Għal Kunsill

                     Il-President

                     (1)

                        ĠU L 182, 29.06.2013, p. 1.

                     (2)

                        ĠU L 239, 22.09.2000, p. 19.

                     (3)

                        ĠU L 105, 13.4.2006, p. 1.

                     (4)

                        ĠU L 243, 15.9.2009, p. 1.

                     (5)

                        ĠU L 081, 21.3.2001, p. 1.

                     (6)

                        ĠU L 169, 30.6.2009, p. 1.

                     (7)

                        ĠU L 169, 30.6.2009, p. 23.

                     (8)

                        ĠU L 169, 30.6.2009, p. 9.

                     (9)

                        Mal-Brażil, l-UE kkonkludiet żewġ ftehimiet. Wieħed għal detenturi ta' passaporti ordinarji (ĠU L 255, 21.9.2012, p. 4) u wieħed separat għal detenturi ta' passaporti diplomatiċi, ta' servizz u uffiċjali (ĠU L 66, 12.3.2011, p. 2).

                     (10)

                        ĠU L 169, 30.6.2009, p. 16.

                     (11)

                        ĠU L 169, 30.6.2009, p. 37.

                     (12)

                        ĠU L 169, 30.6.2009, p. 30.

                     (13)

                        Cf. "Skop" u "Tul tas-soġġorn" fil-ftehimiet.

                     (14)

                        COM(2014) 468 finali.

                     (15)

                        Id-Deċiżjoni tal-Kunsill li tawtorizza lill-Kummissjoni tiftaħ negozjati għall-emendar tal-ftehimiet dwar l-eżenzjoni mill-viża għal soġġorn qasir bejn l-Unjoni/il-Komunità Ewropea u Antigua u Barbuda, il-Commonwealth tal-Bahamas, Barbados, ir-Repubblika Federattiva tal-Brażil, ir-Repubblika ta' Mauritius, il-Federazzjoni ta' Saint Kitts u Nevis u r-Repubblika tas-Seychelles, adottata mill-Kunsill fid-09.10.2014.

                     (16)

                        COM(2016)194 finali.

                     (17)

                        Ir-Regolament (UE) Nru 610/2013 tal-Parlament Ewropew u tal-Kunsill tas-26 ta' Ġunju 2013 li jemenda r-Regolament (KE) Nru 562/2006 tal-Parlament Ewropew u tal-Kunsill li jistabbilixxi Kodiċi Komunitarju dwar ir-regoli li jirregolaw il-moviment ta' persuni minn naħa għal oħra tal-fruntiera (Kodiċi tal-Fruntieri ta' Schengen), il-Konvenzjoni li timplimenta l-Ftehim ta' Schengen, ir-Regolamenti tal-Kunsill (KE) Nru 1683/95 u (KE) Nru 539/2001, u r-Regolamenti (KE) Nru 767/2008 u (KE) Nru 810/2009 tal-Parlament Ewropew u tal-Kunsill (ĠU L 182, 29.06.2013, p. 1).

                     (18)

                        Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

                     (19)

                        Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tiehu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

    ---documentbreak---

               IL-KUMMISSJONI EWROPEA
            Brussell,11.4.2018
            COM(2018) 176 final
            ANNESS
            tal-
            Proposta għal Deċiżjoni tal-Kunsill
            dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali

               ANNESS

               FTEHIM

               bejn l-Unjoni Ewropea u r-Repubblika Federattiva tal-Brażil li jemenda l-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali

               L-UNJONI EWROPEA,

               fuq naħa waħda, u

               IR-REPUBBLIKA FEDERATTIVA TAL-BRAŻIL minn hawn ’il quddiem imsejħa “il-Brażil”),

               fuq in-naħa l-oħra,

               minn hawn 'il quddiem flimkien imsejħin il-“Partijiet Kontraenti”,

               WARA LI KKUNSIDRAW il-Ftehim bejn l-Unjoni Ewropea u r-Repubblika Federattiva tal-Brażil dwar eżenzjoni mill-viża għal soġġorn qasir għad-detenturi ta’ passaporti diplomatiċi, tas-servizz jew uffiċjali (minn hawn ’il quddiem imsejjaħ “il-Ftehim”) li daħal fis-seħħ fl-1 ta’ April 2011,

               FILWAQT LI JIEĦDU NOTA li dan il-Ftehim jaħdem għas-sodisfazzjon taċ-ċittadini tal-Partijiet Kontraenti li huma detenturi ta’ passaporti diplomatiċi, tas-servizz jew uffiċjali,

               FILWAQT LI JIKKUNSIDRAW li d-definizzjoni ta’ soġġorn qasir fornuta mill-Ftehim (tliet xhur tul perjodu ta’ sitt xhur mid-data tal-ewwel dħul) mhix preċiża biżżejjed u b’mod partikolari, il-kunċett ta’ "id-data tal-ewwel dħul" jista’ jagħti lok għal inċertezzi u mistoqsijiet,

               FILWAQT LI JQISU li r-Regolament (UE) Nru 610/2013 tas-26 ta’ Ġunju 2013 introduċa bidliet orizzontali fl-acquis tal-UE dwar il-viżi u l-fruntieri “interni” u ddefinixxa soġġorn qasir bħala “90 jum fi kwalunkwe perjodu ta’ 180 jum”,

               FILWAQT LI JIKKUNSIDRAW li s-Sistema ta’ Dħul/Ħruġ li għandha tiġi stabbilita mill-Unjoni Ewropea tirrikjedi l-użu ta’ definizzjoni uniformi u ċara ta’ soġġorn qasir li hija applikabbli għaċ-ċittadini kollha tal-pajjiżi terzi,

               FILWAQT LI JIXTIEQU jiżguraw il-fluss bla xkiel ta’ vjaġġaturi fil-punti ta' qsim tal-fruntiera tal-Partijiet Kontraenti,

               FILWAQT LI JIKKUNSIDRAW il-Protokoll dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, annessi mat-Trattat tal-Unjoni Ewropea u mat-Trattat dwar il-Funzjonament tal-Unjoni Ewropea, u jikkonfermaw li d-dispożizzjonijiet ta’ dan il-Ftehim ma japplikawx għar-Renju Unit u l-Irlanda,

               FTEHMU KIF ĠEJ:

               Artikolu 1

               Il-Ftehim għandu jiġi emendat skont id-dispożizzjonijiet ta’ dan l-Artikolu:

               (1)Fl-Artikolu 1, il-kliem “tliet xhur matul perjodu ta’ sitt xhur” għandhom jiġu sostitwiti bil-kliem “90 jum fi kwalunkwe perjodu ta' 180 jum”.

               (2)L-Artikolu 4(1) għandu jiġi sostitwit b'dan li ġej:

               “Iċ-ċittadini tal-Unjoni li huma detenturi ta’ passaport diplomatiku, uffiċjali jew tas-servizz validu jistgħu jissoġġornaw fit-territorju tal-Brażil għal perjodu massimu ta’ 90 jum fi kwalunkwe perjodu ta’ 180 jum.”

               (3)L-Artikolu 4(2) għandu jiġi sostitwit b'dan li ġej:

               “Iċ-ċittadini tal-Brażil li huma detenturi ta' passaport diplomatiku, uffiċjali jew tas-servizz validu jistgħu jissoġġornaw fit-territorju tal-Istati Membri li japplikaw l-acquis ta' Schengen fl-intier tiegħu għal perjodu massimu ta' 90 jum fi kwalunkwe perjodu ta' 180 jum. Dak il-perjodu għandu jiġi kkalkulat indipendentement minn kwalunkwe soġġorn fi Stat Membru li għadu ma japplikax l-acquis ta' Schengen fl-intier tiegħu.

               Iċ-ċittadini tal-Brażil li huma detenturi ta' passaport diplomatiku, uffiċjali jew tas-servizz validu jistgħu jissoġġornaw għal perjodu massimu ta' 90 jum fi kwalunkwe perjodu ta' 180 jum fit-territorju ta' kwalunkwe Stat Membru li għalissa ma japplikax l-acquis ta' Schengen fl-intier tiegħu, irrispettivament mill-perjodu ta' soġġorn ikkalkulat għat-territorju tal-Istati Membri li japplikaw l-acquis ta' Schengen fl-intier tiegħu.”

               (4)Fl-Artikolu 4(3), il-kelmiet "tliet xhur" għandhom jiġu sostitwiti bil-kelmiet "90 jum".

               (5)L-aħħar sentenza tal-Artikolu 8(4) għandha tiġi sostitwita b’dan li ġej:

               “Parti Kontraenti li tkun issospendiet l-applikazzjoni ta' dan il-Ftehim għandha tgħarraf minnufih lill-Parti Kontraenti l-oħra f'każ li r-raġunijiet għas-sospensjoni ma jibqgħux jeżistu aktar u għandha tneħħi dik is-sospensjoni.”

               Artikolu 2

               Dan il-Ftehim għandu jiġi rratifikat jew approvat mill-Partijiet Kontraenti skont il-proċeduri rispettivi tagħhom u għandu jidħol fis-seħħ fl-ewwel jum tas-sitt xahar wara d-data li fiha l-aħħar Parti tinnotifika lill-oħra li l-proċeduri msemmija hawn fuq ikunu tlestew.

               Magħmul fi […] fil-[…] jum ta’ […] fis-sena elfejn u sbatax b'duplikat bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż, b’kull test ikun ugwalment awtentiku.

               Għall-Unjoni Ewropea

               Għar-Repubblika Federattiva tal-Brażil

               DIKJARAZZJONI KONĠUNTA LI TIKKONĊERNA L-IŻLANDA, IN-NORVEĠJA, L-IŻVIZZERA U L-LIECHTENSTEIN

               Hu mixtieq li l-awtoritajiet tan-Norveġja, l-Iżlanda, l-Iżvizzera u l-Liechtenstein, min-naħa, u dawk tal-Brażil, min-naħa l-oħra, jimmodifikaw, mingħajr dewmien, il-ftehimiet bilaterali eżistenti dwar l-eżenzjoni mill-viża għal soġġorn qasir għat-titolari ta’ passaporti diplomatiċi, tas-servizz jew uffiċjali f’konformità mat-termini ta' dan il-Ftehim.

               DIKJARAZZJONI KONĠUNTA DWAR L-INTERPRETAZZJONI TAD-90 JUM FI KWALUNKWE PERJODU TA’ 180 JUM

               Il-Partijiet Kontraenti jaqblu li l-perjodu massimu ta’ 90 jum fi kwalunkwe perjodu ta’ 180 jum kif ipprovdut mill-Artikolu 4 ta’ dan il-Ftehim ifisser jew soġġorn kontinwu jew bosta soġġorni konsekuttivi, li t-tul ta’ żmien tagħhom ma jaqbiżx id-90 jum fi kwalunkwe perjodu ta’ 180 jum b’kollox.

               Il-kunċett ta' “kwalunkwe” jimplika l-applikazzjoni ta' perjodu ta' referenza mobbli ta' 180 jum, billi titqies b'lura kull ġurnata tas-soġġorn fl-aħħar perjodu ta' 180 jum, sabiex jiġi vverifikat jekk l-obbligu tad-90 jum fi kwalunkwe perjodu ta' 180 jum ikunx baqa' jiġi ssodisfat. Fost l-oħrajn, dan ifisser li assenza għal perjodu mhux interrott ta’ 90 jum tippermetti li jkun hemm soġġorn ġdid ta' mhux aktar minn 90 jum.

               ________


               IL-KUMMISSJONI EWROPEA
            Brussell, 17.5.2018
            COM(2018) 275 final
            2018/0130(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li temenda d-Direttiva tal-Kunsill 96/53/KE fir-rigward tal-limitu ta’ żmien għall-implimentazzjoni tar-regoli speċjali dwar it-tul massimu fil-każ ta’ kabini li jagħtu prestazzjoni ajrudinamika, effiċjenza enerġetika u prestazzjoni tas-sikurezza mtejba

               MEMORANDUM TA’ SPJEGAZZJONI

               1.
                     KUNTEST TAL-PROPOSTA

               •
                     Raġunijiet u għanijiet tal-proposta

               Id-Direttiva tal-Kunsill 96/53/KE tal-25 ta’ Lulju 1996 li tistabbilixxi għal ċerti vetturi tat-triq li jiċċirkolaw fi ħdan il-Komunità d-dimensjonijiet massimi awtorizzati fit-traffiku nazzjonali u internazzjonali u l-piżijiet massimi awtorizzati fit-traffiku internazzjonali
                  1
                ġiet irreveduta l-aħħar bid-Direttiva (UE) 2015/719 tal-Parlament u tal-Kunsill tad-29 ta’ April 2015 li tistabbilixxi għal ċerti vetturi tat-triq li jiċċirkolaw fi ħdan il-Komunità d-dimensjonijiet massimi awtorizzati fit-traffiku nazzjonali u internazzjonali u l-piżijiet massimi awtorizzati fit-traffiku internazzjonali
                  2
               .

               Wieħed mill-għanijiet tad-Direttiva (UE) 2015/719 kien li ttejjeb l-ajrudinamika tal-vetturi bil-mutur li jaqgħu fil-kamp ta’ applikazzjoni tagħha, billi tippermetti deroga mir-restrizzjonijiet tat-tulijiet massimi jekk jiġu ssodisfati ċerti kundizzjonijiet. Għan ieħor kien li tadatta l-leġiżlazzjoni għall-iżviluppi teknoloġiċi u għall-bidliet fil-bżonnijiet tas-suq, kif ukoll li tiffaċilita t-trasport intermodali.

               Id-deroga mir-restrizzjonijiet tat-tulijiet massimi ngħatat għall-parti ta’ wara tal-vetturi, għall-armar ta’ tagħmir ajrudinamiku
                  3
               , u għall-parti ta’ quddiem tal-vetturi
                  4
                sabiex tippermetti sura iktar ittondjata u ajrudinamika tal-kabini tat-trakkijiet.

               Din id-deċiżjoni tikkonċerna l-parti ta’ quddiem tal-vetturi, jiġifieri l-kabini kif jissemmew fl-Artikolu 9a tad-Direttiva 96/53/KE kif emendata bid-Direttiva (UE) 2015/719. Din id-dispożizzjoni tistabbilixxi għadd ta’ kundizzjonijiet, fosthom il-konformità tal-vettura mar-rekwiżiti dwar ir-radji tad-dawran stipulati fil-punt 1.5 tal-Anness I.

               Fil-Valutazzjoni tal-Impatt
                  5
                tagħha li takkumpanja l-proposta għal emenda tad-Direttiva 96/53/KE
                  6
               , il-Kummissjoni identifikat benefiċċji sinifikanti fl-għoti ta’ derogi dwar it-tul imsemmija fid-Direttiva ta’ emenda (UE) 2015/719. Apparti titjib sostanzjali tal-ajrudinamika kemm mit-tagħmir ajrudinamiku ta’ wara kif ukoll tal-kabini mtawla, tali kabini jistgħu jġibu benefiċċji wkoll f’termini ta’ viżibbiltà aħjar għas-sewwieqa, sikurezza mtejba għal utenti oħra tat-toroq, kif ukoll sikurezza u kumdità aħjar għas-sewwieqa.

               Filwaqt li l-Valutazzjoni tal-Impatt tal-Kummissjoni ma ssuġġerietx il-ħtieġa ta’ moratorju għad-dħul fis-seħħ tal-kabini mtawla, il-kompromess aħħari bejn il-leġiżlaturi, kif adottat fl-Artikolu 9a(3) tad-Direttiva (UE) 2015/719, fil-fatt kien jinkludi moratorju għal perjodu ta’ tliet (3) snin.

               Fid-dawl tas-sitwazzjoni attwali, u fid-dawl tal-fatt li l-emissjonijiet tas-CO2 mit-trasport bit-triq jirrappreżentaw kwart tal-emissjonijiet kollha tas-CO2 fl-UE, kif ukoll tal-fatt li l-emissjonijiet mit-trasport bit-triq huma mistennija jiżdiedu b’6 % tul il-perjodu 2015-2030, il-Kummissjoni tqis li l-benefiċċji tal-kabini mtawla għandhom jiġu sfruttati mill-iktar fis possibbli. L-importanza ta’ din il-kwistjoni tikkonfermaha l-proposta dwar l-istandards tal-emissjonijiet tas-CO2 għall-vetturi tqal tal-merkanzija, kif proposta mill-Kummissjoni bħala parti mit-tielet Pakkett tal-Mobbiltà, li jenfasizza speċifikament l-importanza tal-kabini ajrudinamiċi
                  7
               . Fil-fatt, il-konformità mal-istandards futuri tal-emissjonijiet tas-CO2 għall-vetturi tqal tal-merkanzija se tirrikjedi l-applikazzjoni ta’ teknoloġiji varji biex itejbu l-effiċjenza enerġetika; minn fosthom, l-introduzzjoni ta’ kabini ajrudinamiċi hija l-iktar miżura effettiva biex titnaqqas ir-reżistenza tal-arja.

               Madankollu, il-moratorju inkluż fil-leġiżlazzjoni attwali jgerrex il-manifatturi milli jtejbu l-ajrudinamika tal-kabini bħala mod kif jilħqu l-konformità mal-istandards li ġejjin dwar l-emissjonijiet tas-CO2 għall-vetturi tqal tal-merkanzija. Iktar importanti minn hekk, il-moratorju jmur ukoll kontra l-prinċipju tal-innovazzjoni u l-prinċipji tar-regolamentazzjoni aħjar, għax ifixkel l-iżvilupp ta’ teknoloġiji u kunċetti ġodda.

               Għaldaqstant, il-Kummissjoni qiegħda tipproponi li tqassar il-limitu ta’ żmien għat-traspożizzjoni tal-Artikolu 9a(1) tad-Direttiva 95/53/KE. It-test ġdid propost tal-Artikolu 9a(3) xorta waħda għandu jħalli biżżejjed żmien biex l-Istati Membri jieħdu l-passi meħtieġa.

               F’dan il-kuntest, tqies iż-żmien li huwa meħtieġ għall-adozzjoni ta’ din id-Deċiżjoni.

               Qabelxejn, ta’ min jingħad li l-bidla fil-qafas tal-approvazzjoni tat-tip imsemmi fl-Artikolu 9a(2) tista’ ssir b’emenda għar-Regolament tal-Kummissjoni (UE) Nru 1230/2012
                  8
               , kif wieħed jista’ jikkonkludi minn eżami iktar mill-qrib tal-kwistjoni. L-emenda għar-Regolament (UE) Nru 1230/2012, li hu stmat li titlesta sa tmiem l-2018, se ssir b’miżura ta’ implimentazzjoni fil-qafas tar-Regolament dwar is-Sikurezza Ġenerali tal-vetturi
                  9
               . Il-perjodu ta’ żmien il-ġdid, kif stipulat f’din il-proposta, iqis dan il-fatt, u għandu jiżgura li l-miżuri nazzjonali li jittrasponu l-Artikolu 9a(1) tad-Direttiva 96/53/KE isiru applikabbli bejn wieħed u ieħor fl-istess żmien mal-emenda għar-Regolament tal-Kummissjoni (UE) Nru 1230/2012.

               It-tieni nett, mhux meħtieġ li tinżamm is-sekwenza preċiża tal-bidliet kif imsemmija bħalissa fl-Artikolu 9a(3) tad-Direttiva 96/53/KE. Iċ-ċirkolazzjoni tal-vetturi kkonċernati fit-toroq tirrikjedi, b’mod kumulattiv, bidliet fil-qafas tal-approvazzjoni tat-tip, kif ukoll il-bidla msemmija fl-Artikolu 9a(1) tad-Direttiva 96/53/KE. It-traspożizzjoni ta’ din l-aħħar bidla ma tirrikjedix, minnha nfisha, emenda minn qabel fil-qafas tal-approvazzjoni tat-tip. Huwa biżżejjed li r-regoli nazzjonali jipprevedu l-approvazzjoni tat-tip bħala kundizzjoni, kif stipulat fl-Artikolu 9a(1) tad-Direttiva 96/53/KE.

               Il-bidla proposta hija għalkollox bi qbil mal-Valutazzjoni tal-Impatt
                  10
                li diġà saret mill-Kummissjoni, u li – kif diġà ssemma iktar ‘il fuq – ma semmietx moratorju kif ġie adottat mill-koleġiżlaturi. Għall-istess raġuni, ma jkunx meħtieġ li ssir Valutazzjoni tal-Impatt għal din il-proposta.

               •
                     Konsistenza ma’ dispożizzjonijiet eżistenti ta’ politika fis-settur

               Din il-proposta, fl-istat attwali tagħha, taqbel mal-politiki eżistenti dwar l-istandards tas-CO2 għall-vetturi tqal tal-merkanzija, u tappoġġahom. Taqbel ukoll mal-politiki eżistenti maħsubin biex inaqqsu l-aċċidenti u l-imwiet fit-trasport bit-triq.

               Ladarba din il-proposta kulma tagħmel hu li tressaq ’il quddiem id-data li minnha jistgħu jintużaw kabini iktar ajrudinamiċi u/jew iktar sikuri kif tipprevedi diġà d-Direttiva 2015/719, ma tolqot la t-trasport intermodali u lanqas l-għan ġenerali li jitrawmu alternattivi għat-traspot bit-triq.

               •
                     Konsistenza ma’ politiki oħra tal-Unjoni

               Il-proposta tikkontribwixxi direttament lejn l-ewwel prijorità politika tal-Kummissjoni Juncker: Impjiegi, Tkabbir u Investiment
                     billi tippermetti lill-manifatturi tat-trakkijiet u lill-fornituri tat-tagħmir jinnovaw u jipproduċu mudelli ġodda ta’ vetturi tqal tal-merkanzija. Din il-proposta hija maħsuba wkoll biex tikkontribwixxi lejn il-prijorità tal-Unjoni tal-Enerġija u l-Azzjoni Klimatika, bi tnaqqis fl-emissjonijiet mill-vetturi tqal tal-merkanzija.

               2.
                     BAŻI ĠURIDIKA, SUSSIDJARJETÀ U PROPORZJONALITÀ

               •
                     Bażi ġuridika

               Il-bażi ġuridika tal-emenda proposta hi l-Artikolu 91(1) tat-Trattat dwar il-Funzjonament tal-Unjoni Ewropea (it-TFUE).

               •
                     Sussidjarjetà

               Il-proposta hija limitata għall-aġġustament tal-limitu ta’ żmien stipulat fl-Artikolu 9a(3) tad-Direttiva 96/53/KE. Dan l-aġġustament jista’ jsir biss mill-Unjoni stess.

               Barra minn hekk, it-tagħwiġ fis-suq intern jista’ jiġi evitat biss permezz ta’ data waħdanija għall-applikazzjoni tar-regoli l-ġodda. .

               •
                     Proporzjonalità

               Il-proposta ta’ politika hija proporzjonata mal-problemi li ġew identifikati, u ma tmurx lil hinn minn dak li hu meħtieġ biex jissolvew. B’mod speċifiku, il-miżura hija limitata għall-aġġustament tal-limitu ta’ żmien għat-traspożizzjoni tal-Artikolu 9a(1) tad-Direttiva 96/53/KE, u barra minn hekk, xorta waħda tagħti lill-Istati Membri żmien biżżejjed biex jieħdu l-passi meħtieġa.

               •
                     Għażla tal-istrument

               Normalment l-emendi għad-Direttivi jaslu fl-istess forma, jiġifieri ta’ Direttivi ta’ emenda.

               Madankollu, dan il-każ partikolari kulma jinvolvi hi l-bidla ta’ limitu taż-żmien impost fuq l-Istati Membri. B’hekk, tali bidla ma għandhiex imnejn tiġi ttrasposta mill-Istati Membri. Għaldaqstant għandha tieħu l-forma ta’ Deċiżjoni.

               3.
                     RIŻULTATI TAL-VALUTAZZJONIJIET EX-POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT

               Ladarba l-ebda Valutazzjoni tal-Impatt addizzjonali mhi meħtieġa għal din il-proposta, issir referenza għall-Valutazzjoni tal-Impatt li diġà wettqet il-Kummissjoni: SWD(2013) 108 final.

               4.
                     IMPLIKAZZJONI BAĠITARJA

               Il-bidla proposta ma għandha l-ebda implikazzjoni fuq il-baġit tal-Unjoni.

               5.
                     ELEMENTI OĦRA

               •
                     Spjegazzjoni fid-dettall tad-dispożizzjonijiet speċifiċi tal-proposta

               L-elementi ewlenin tal-proposta huma dawn li ġejjin:

               Id-Direttiva 96/53/EC

               L-Artikolu 9a

               L-Artikolu 9a(3) attwali jinkludi moratorju ta’ tliet (3) snin għall-introduzzjoni ta’ kabini arjudinamiċi wara d-data ta’ traspożizzjoni jew ta’ applikazzjoni tal-emendi meħtieġa fejn jidħlu r-rekwiżiti tekniċi tal-approvazzjoni tat-tip.

               Huwa propost li l-Artikolu 9a(3) jinbidel sabiex jitneħħa l-moratorju ta’ tliet (3) snin u minfloku jiddaħħal limitu ta’ żmien iqsar u proporzjonat.

               2018/0130 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li temenda d-Direttiva tal-Kunsill 96/53/KE fir-rigward tal-limitu ta’ żmien għall-implimentazzjoni tar-regoli speċjali dwar it-tul massimu fil-każ ta’ kabini li jagħtu prestazzjoni ajrudinamika, effiċjenza enerġetika u prestazzjoni tas-sikurezza mtejba

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1) tiegħu,

               Wara li kkunsidraw il-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  11
               ,

               Wara li kkunsidraw l-opinjoni tal-Kumitat tar-Reġjuni
                  12
               ,

               Waqt li jaġixxu skont il-proċedura leġiżlattiva ordinarja,

               Billi:

               (1)Id-Direttiva tal-Kunsill 96/53/KE tal-25 ta’ Lulju 1996 li tistabbilixxi għal ċerti vetturi tat-triq li jiċċirkolaw fi ħdan il-Komunità d-dimensjonijiet massimi awtorizzati fit-traffiku nazzjonali u internazzjonali u l-piżijiet massimi awtorizzati fit-traffiku internazzjonali
                  13
                ġiet emendata bid-Direttiva (UE) 2015/719 tal-Parlament Ewropew u tal-Kunsill
                  14
                bil-għan li jitnaqqsu l-konsum tal-enerġija u l-emissjonijiet tal-gassijiet serra, kif ukoll biex il-leġiżlazzjoni tiġi adattata għall-iżviluppi teknoloġiċi u għall-bidliet fil-bżonnijiet tas-suq, u biex jiġi ffaċilitat it-trasport intermodali.

               (2)L-ajrudinamika mtejba tal-kabini tal-vetturi bil-mutur tkun tippermetti titjib sinifikanti fil-prestazzjoni enerġetika tal-vetturi. Madankollu, bir-restrizzjonijiet tat-tul massimu stipulati fid-Direttiva 96/53/KE, dan it-titjib kien impossibbli mingħajr it-tnaqqis tal-kapaċità tat-tagħbija tal-vettura. Għaldaqstant iddaħħlet deroga mir-restrizzjonijiet tat-tul massimu bid-Direttiva (UE) 2015/719.

               (3)Id-Direttiva (UE) 2015/719 inkludiet ukoll moratorju ta’ tliet snin għall-introduzzjoni ta’ kabini arjudinamiċi wara d-data ta’ traspożizzjoni jew ta’ applikazzjoni tal-emendi meħtieġa fejn jidħlu r-rekwiżiti tekniċi tal-approvazzjoni tat-tip.

               (4)Bil-għan li l-benefiċċji tal-kabini ajrudinamiċi – f’termini ta’ prestazzjoni enerġetika tal-vetturi tqal tal-merkanzija, iżda wkoll f’termini ta’ viżibbiltà aħjar għas-sewwieqa, ta’ sikurezza għall-utenti tat-triq u ta’ sikurezza u kumdità għas-sewwieqa – isiru realtà mill-iktar fis possibbli, jeħtieġ li jiġi żgurat li tali kabini ajrudinamiċi jiddaħħlu mingħajr dewmien żejjed, malli jkunu fis-seħħ ir-rekwiżiti meħtieġa tal-approvazzjoni tat-tip.

               (5)Għaldaqstant, id-Direttiva tal-Kunsill 96/53/KE għandha tiġi emendata kif xieraq,

               ADOTTAW DIN ID-DEĊIŻJONI:

               Artikolu 1

               Fl-Artikolu 9a tad-Direttiva tal-Kunsill (UE) 96/53/KE, il-paragrafu 3 huwa sostitwit b’dan li ġej:

               “(3) Il-paragrafu 1 għandu japplika minn [XXX] [OP please insert date: 4 months from the entry into force of the present decision].”

               Artikolu 2

               Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 235, 17.9.1996, p. 59.

                     (2)

                        ĠU L 115, 6.5.2015, p. 1.

                     (3)

                        L-Artikolu 8b.

                     (4)

                        L-Artikolu 9a.

                     (5)

                        SWD(2013) 108 final.

                     (6)

                        COM(2013) 195 final.

                     (7)

                        COM(2018) 284.

                     (8)

                        Ir-Regolament tal-Kummissjoni (UE) Nru 1230/2012 tat-12 ta’ Diċembru 2012 li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar rekwiżiti għall-approvazzjoni tat-tip għall-mases u d-dimensjonijiet tal-vetturi bil-mutur u t-trejlers tagħhom u li jemenda d-Direttiva 2007/46/KE tal-Parlament Ewropew u tal-Kunsill, ĠU L 353, 21.12.2012, p. 31.

                     (9)

                        Ir-Regolament (UE) 661/2009.

                     (10)

                        SWD(2013) 108 final.

                     (11)

                        ĠU C […], […], p. […].

                     (12)

                        ĠU C […], […], p. […].

                     (13)

                        ĠU L 235, 17.9.1996, p. 59.

                     (14)

                        Id-Direttiva (UE) 2015/719 tal-Parlament Ewropew u tal-Kunsill tad-29 ta’ April 2015 li temenda d-Direttiva tal-Kunsill 96/53/KE li tistabbilixxi għal ċerti vetturi tat-triq li jiċċirkolaw fi ħdan il-Komunità d-dimensjonijiet massimi awtorizzati fit-traffiku nazzjonali u internazzjonali u l-piżijiet massimi awtorizzati fit-traffiku internazzjonali (ĠU L 115, 6.5.2015, p. 1).